10 vrae aan Louise van Rhyn oor sakeleiers en skoolhoofde | Netwerk24
Deur Anika Marais 07 November 2015 00:00
Hoekom het jy 'n onderwys-aktivis geword?
Die onderwyskrisis hier moet prioriteit vir almal wees wat Suid-Afrika wil laat werk. Dis die enigste manier om armoede en ongelykheid te verminder.
Was jy self 'n onderwyseres?
Ek het nooit self skoolgegee nie, maar ek was nog my hele lewe lank betrokke by die ontwikkeling van mense. Ek het aanvanklik 'n graad in rekenaarwetenskap gedoen, maar het intussen al vier verskillende loopbane in 30 jaar gehad.
Wat is die grootste uitdaging in die onderwys?
Die ongelooflike ongelykheid in ons skole. Net 20% (ongeveer 5 000) van ons skole is wêreldklas omdat die skole deur die finansiële bydraes van die ouers gedra word. Die ander 80% (ongeveer 20 000) kry bitter swaar met swak skoolhoofde en onderwysers, onbetrokke ouers en uitslae wat veel te wense oorlaat.
As jy vir 'n week in Angie Motshekga, minister van basiese onderwys, se pos was, wat sou jy eerste doen?
Ek sou seker maak dat leerders in alle skole vanaf gr. R af Engels leer. Dan sou ek dadelik die vorderingsbeleid staak. Tans is dit moontlik vir leerders om gr. 12 te bereik sonder om ooit 'n graad deur te kom.
Vertel meer van Partners for Possibility (P4P).
Dié projek help dat skoolhoofde en sakeleiers mentors vir mekaar word en saamwerk om verandering te weeg te bring. Daar is 366 van hierdie vennootskappe dwarsoor Suid-Afrika en daar gebeur wonderwerke in hierdie skole.
Is daar een suksesverhaal van P4P wat uitstaan?
Die storie van die sakeleier Irené Raubenheimer en die skoolhoof Sabelo Makubalo van die Sophakama Primêre Skool in Dunoon is wonderlik. Deur P4P werk hulle al drie jaar saam om die skool te verbeter. Sabelo voel dat Irené moeite doen om te help en dít gee hom moed en krag vir sy moeilike rol. In ruil daarvoor sien die werkers van Irené se onderneming dat hy genoeg vir hulle omgee om praktiese hulp te verleen by hul kinders se skool.
Wat kan 'n onderwyser van 'n sakeleier leer?
Sakeleiers het tipies toegang tot 'n wye netwerk van mense. Hulle leer skoolhoofde ook die optimale manier om 'n organisasie soos 'n skool doeltreffend te kan bestuur – iets wat skoolhoofde nooit geleer word nie.
Wat kan 'n sakeleier van 'n onderwyser leer?
Wat dink jy van die ANA-magstryd?
Ek stem saam met die onderwysersvakbonde dat die jaarlikse nasionale assesseringstoetse (ANA) nie enige waarde toevoeg nie. Dit is belangrik om ons kinders te toets, maar ek is ook seker daarvan dat ons 'n beter stelsel kan ontwikkel.